« ༄། །ཐུགས་དམ་བསྐང་བའི་ཆོ་ག་བཞུགས་སོ།། »༈ །བླ་མ་དང་དཔལ་རྡོ་རྗེ་ནག་པོ་ཆེན་པོ་ལ་ཕྱག་འཚལ་ལོ། །ཧཱུྃ་ཧེ་རུ་ཀ་དཔལ་དཔའ་བོ་ཆེ། །རྣམ་འཕྲུལ་བྱེ་བ་མཐའ་ཡས་པས། །དགྲ་བགེགས་རྡུལ་བཞིན་བརླག་མཛད་པ། །མཐུ་ཆེན་དཔའ་བོའི་ཐུགས་དམ་བསྐང་། །ཧཱུྃ་དཔལ་ལྡན་མགོན་པོ་ཁྱོད་ཀྱི་སྐུ། །དུས་མཐའི་སྤྲིན་ལྟར་ཆེར་གནག་ཅིང་། །ཉི་མ་འབུམ་གྱི་གཟི་བརྗིད་ཅན། །དཔའ་བོ་གར་གྱི་ཉམས་དགུ་ལྡན། །དེ་འདྲའི་སྐུ་ཡི་ཏིང་འཛིན་མཆོག །རབ་ཏུ་གསལ་བར་བསྒོམ་པ་དང་། །བསྟེན་ཅིང་རྒྱུན་དུ་མཆོད་པ་ཡིས། །དཔལ་མགོན་སྐུ་ཡི་ཐུགས་དམ་བསྐང་། །སྣ་ཚོགས་རིན་ཆེན་ལས་གྲུབ་པའི། །དབུ་རྒྱན་མགུལ་རྒྱན་སྙན་ཆ་དང་། །དཔུང་རྒྱན་ལག་གདུབ་དོ་ཤལ་དང་། །རྐང་གདུབ་སོར་གདུབ་རིན་ཆེན་རྒྱན། །ཀླུ་ཆེན་བརྒྱད་ཀྱི་སྦྲུལ་རྒྱན་དང་། །རབ་མཛེས་དར་གྱི་ལྷབ་ལྷུབ་དང་། །སྟག་ལྤགས་ཤམ་ཐབས་ལ་སོགས་པས། །མ་ཧཱ་ཀཱ་ལའི་ཐུགས་དམ་བསྐང་། །མི་རུས་མཆོག་ལས་གྲུབ་པ་ཡི། །འཁོར་ལོ་རྣ་ཆ་མགུལ་རྒྱན་དང་། །ལག་གདུབ་དང་ནི་སྐ་རགས་སོགས། །རུས་རྒྱན་དྲུག་གི་རྒྱན་ཆ་དང་། །ཐོད་སྐམ་ལྔ་ཡི་ཅོད་པཎ་དང་། །གདུག་པ་ཅན་གྱི་མགོ་བོའི་ཕྲེང་། །ཁྲག་འཛག་ལྔ་བཅུའི་དོ་ཤལ་གྱིས། །མ་ཧཱ་ཀཱ་ལའི་ཐུགས་དམ་བསྐང་། །རབ་མཛེས་རྒྱན་གྱི་བྱེ་བྲག་རྣམས། །ནག་པོ་ཆེན་པོ་འཁོར་བཅས་ཀྱི། །སྐུ་ལ་མཆོད་པ་ཕུལ་བ་ཡིས། །སྐུ་ཡི་དམ་ཚིག་ཉམས་ཆགས་བསྐང་། །རྣལ་འབྱོར་བདག་ཅག་འཁོར་བཅས་ལ། །ནད་དང་གདོན་གྱི་གནོད་པ་སོགས། །ལུས་ཀྱི་བར་ཆད་ཞི་བ་དང་། །ཚེ་དང་བསོད་ནམས་རྒྱས་པར་མཛོད། །ཧཱུྃ་ནག་པོ་ཆེན་པོ་ཁྱོད་ཀྱི་གསུང་། །བཞད་སྒྲ་སྔགས་ཀྱི་ང་རོ་ཡིས། །འབྲུག་སྟོང་འཁྲུགས་པ་ཟིལ་གནོན་ཅིང་། །བདུད་དང་ལོག་འདྲེན་སྙིང་རབ་འགེམས། །དེ་འདྲའི་གསུང་གི་རྣལ་འབྱོར་ནི། །རབ་ཏུ་གསལ་བར་བསྒོམ་པ་དང་། །དྲན་དང་རྒྱུན་དུ་བསྟེན་པ་ཡིས། །དཔལ་མགོན་གསུང་གི་ཐུགས་དམ་བསྐང་། །རྩ་སྔགས་སྙིང་པོ་ཉེ་སྙིང་སོགས། །དྲག་པོའི་གསང་སྔགས་ཟབ་མོ་རྣམས། །དངོས་གྲུབ་ཐམས་ཅད་བསྒྲུབ་པའི་ཕྱིར། །དག་ཅིང་གསལ་བར་བཟླས་པ་དང་། །མགོན་པོ་འཁོར་དང་བཅས་རྣམས་ཀྱི། །བསྙེན་སྒྲུབ་ཚད་དུ་བསྐྱལ་བ་དང་། །ཟབ་མོའི་བཟླས་བརྗོད་རྣམ་མང་གིས། །མ་ཧཱ་ཀཱ་ལའི་ཐུགས་དམ་བསྐང་། །གཞན་ཡང་བསྟོད་དབྱངས་སྙན་པ་ཡིས། །བསྟོད་ཚིག་ཟབ་མོ་དཔག་མེད་རྣམས། །སྙན་ཅིང་བརྗིད་པས་བསྟོད་པ་དང་། །བདེ་གཤེགས་གསུང་རབ་བསྒྲགས་པ་དང་། །རྔ་ཆེན་དུང་དང་ཆ་ལང་དང་། །ཅང་ཏེའུ་འཁར་རྔ་དྲིལ་བུ་དང་། །པི་ཝང་ལ་སོགས་སྒྲ་སྙན་གྱིས། །མ་ཧཱ་ཀཱ་ལའི་ཐུགས་དམ་བསྐང་། །སྣ་ཚོགས་རོལ་མོའི་བྱེ་བྲག་རྣམས། །ནག་པོ་ཆེན་པོ་འཁོར་བཅས་ཀྱི། །གསུང་ལ་མཆོད་པ་ཕུལ་བ་ཡིས། །གསུང་གི་དམ་ཚིག་ཉམས་ཆགས་བསྐང་། །རྣལ་འབྱོར་བདག་ཅག་འཁོར་བཅས་ལ། །གཞན་གྱིས་ངག་མནན་བྱས་པ་སོགས། །ངག་གི་བར་ཆད་ཞི་བ་དང་། །སྙན་གྲགས་ཕྱོགས་བཅུར་རྒྱས་པར་མཛོད། །ཧཱུྃ་ནག་པོ་ཆེན་པོ་ཁྱོད་ཀྱི་ཐུགས། །ཟག་མེད་ཡོན་ཏན་ཀུན་ལྡན་ཞིང་། །ཆོས་དབྱིངས་ཤིན་ཏུ་རྣམ་དག་ལ། །སྤང་བྱའི་དྲི་མ་ཀུན་དང་བྲལ། །དེ་འདྲའི་ཐུགས་ཀྱི་ཡོན་ཏན་ནི། །རབ་ཏུ་དད་པས་བསྒོམས་པ་དང་། །བསྐྱེད་རྫོགས་ཏིང་འཛིན་བསྒྲུབས་པ་ཡིས། །དཔལ་མགོན་ཐུགས་ཀྱི༴ །གྲི་ལྕགས་ཆེན་པོ་ལས་གྲུབ་པའི། །དམ་ཚིག་རྡོ་རྗེ་རྩེ་ལྔ་པ། །རྡོ་རྗེ་གྲི་གུག་འབར་བ་དང་། །ཐོད་ཁྲག་རྣམ་འཕྲུལ་གཎྜི་དང་། །སྣ་ཚོགས་རིན་ཆེན་ལས་གྲུབ་པའི། །འཁོར་ལོ་རིན་ཆེན་པདྨ་དང་། །རྡོ་རྗེ་རྒྱ་གྲམ་ལ་སོགས་པས། །མ་ཧཱ་ཀཱ་ལའི༴ །གསེར་དངུལ་བྱེ་རུ་མུ་ཏིག་དང་། །མུ་མེན་ཨིནྡྲ་ནཱི་ལ་སོགས། །ཡིད་འོག་རིན་ཆེན་བསམ་ཡས་དང་། །དར་ཆེན་ཁ་དོག་སྣ་ཚོགས་དང་། །རི་མོ་སྣ་ཚོགས་རབ་བཀྲ་བའི། །ཟབ་ཆེན་ཁ་དོག་དུ་མ་དང་། །གོས་ཆེན་གསེར་གྱི་རྒྱན་ལྡན་པས། །མ་ཧཱ་ཀཱ་ལའི་ཐུགས་དམ་བསྐང་། །སྣ་ཚོགས་མཆོད་པའི་ཡོ་བྱད་རྣམས། །ནག་པོ་ཆེན་པོ་འཁོར་བཅས་ཀྱི། །ཐུགས་ལ་མཆོད་པ་ཕུལ་བ་ཡིས། །ཐུགས་ཀྱི་དམ་ཚིག་ཉམས་ཆགས་བསྐང་། །རྣལ་འབྱོར་བདག་ཅག་འཁོར་བཅས་ལ། །སྨྱོ་འབོག་སེམས་འཁྲུགས་ལ་སོགས་པ། །སེམས་ཀྱི་བར་ཆད་ཞི་བ་དང་། །བསམ་དོན་ཆོས་བཞིན་རྒྱས་པར་མཛོད། །ཧཱུྃ་ཡོན་ཏན་དཔག་ཡས་མགོན་པོ་ཁྱོད། །སྟོབས་བཅུ་མི་འཇིགས་རྣམ་བཞི་དང་། །མ་འདྲེས་དྲན་པ་ཉེར་གཞག་སོགས། །བསམ་ཡས་ཡོན་ཏན་ཀུན་དང་ལྡན། །དེ་ལྟའི་མགོན་པོའི་ཡོན་ཏན་ནི། །དྲན་ཅིང་དད་པ་བསྐྱེད་པ་དང་། །དམ་ཆོས་ཚུལ་བཞིན་བཟུང་བ་ཡིས། །དཔལ་མགོན་ཡོན་ཏན༴ །མཆོད་ཡོན་ཞབས་བསིལ་མེ་ཏོག་དང་། །བདུག་སྤོས་སྣང་གསལ་དྲི་མཆོག་དང་། །ཞལ་ཟས་སིལ་སྙན་ལ་སོགས་པ། །ཉེ་བར་སྤྱོད་པ་ཐམས་ཅད་དང་། །གཟུགས་སྒྲ་ལ་སོགས་འདོད་ཡོན་ལྔ། །དྲི་ལྔ་སྨན་ལྔ་འབྲུ་སྣ་ལྔ། །སྙིང་པོ་ལྔ་སོགས་མཆོད་རྫས་ཀྱིས། །མ་ཧཱ་ཀཱ་ལའི༴ །གཞན་ཡང་ཁྱད་འཕགས་རིན་ཆེན་བདུན། །ལྷ་མིའི་ཡོ་བྱད་བཀྲ་ཤིས་བརྒྱད། །གསེར་གྱི་གདུགས་མཛེས་ཏོག་ཅན་དང་། །ཡིད་བཞིན་དུ་ནོར་བུའི་རྒྱལ་མཚན་དང་། །རྔ་ཡབ་དངུལ་གྱི་ཡུ་བ་ཅན། །འཕན་དང་བ་དན་ལྡ་ལྡི་དང་། །བླ་བྲེ་ལ་སོགས་རྒྱན་རྣམས་ཀྱིས། །མ་ཧཱ་ཀཱ་ལའི༴ །ཡིད་འོང་འདོད་ཡོན་དུ་མ་རྣམས། །ནག་པོ་ཆེན་པོ༴ །ཡོན་ཏན་མཆོག་ལ་མཆོད་པ་ཡིས། །ཡོན་ཏན༴ །རྣལ་འབྱོར༴ །གཞན་གྱི་བྱད་ཁ་ཕུར་ཁ་སོགས། །ཡོན་ཏན་བར་ཆད་ཞི་བ་དང་། །སྦྱིན་སོགས་ཡོན་ཏན་རྒྱས་པར་མཛོད། །ཧཱུྃ་ཕྲིན་ལས་ལྷུན་གྲུབ་ནག་པོ་ཁྱོད། །རྒྱལ་བ་ཀུན་གྱི་ཐུགས་རྗེ་ལས། །གདུག་པ་འདུལ་ཕྱིར་ཁྱོད་སྤྲུལ་ནས། །སངས་རྒྱས་བསྟན་པ་སྲུང་བར་མཛད། །ད་ལྟའི་མགོན་པོའི་ཕྲིན་ལས་ནི། །དྲན་དང་ལས་ལ་བསྐུལ་བ་དང་། །བདེ་གཤེགས་ཕྲིན་ལས་བསྐྱངས་པ་ཡིས། །དཔལ་མགོན་ཕྲིན་ལས༴ །རལ་གྲི་རྩེ་གསུམ་མདུང་ཐུང་དང་། །སྤུ་གྲི་གསེག་ཤང་ཆུ་གྲི་དང་། །འཕང་མདུང་ཐག་མདུང་མདུང་རིངས་དང་། །ཝ་མདའ་ལྕུག་མདའ་མདའ་བོ་ཆེ། །གཞུ་དང་ཕུར་བུ་དམ་ཤིང་དང་། །དགྲ་སྟྭ་གཏུན་ཤིང་ལྕགས་ཀྱུ་དང་། །དབྱུག་པ་སྟྭ་རེ་ལ་སོགས་པས། །མ་ཧཱ་ཀཱ་ལའི་ཐུགས་དམ་བསྐང་། །རྟ་མཆོག་ནག་པོ་རྫུ་འཕྲུལ་ཤུགས། །སེང་ཆེན་འགྱིང་འདྲ་རླུང་ལྟར་མགྱོགས། །གསེར་སྒ་དངུལ་སྲབ་གཡུ་ཡི་མཐུར། །གསེར་སྟན་དར་ཐག་བརྒྱན་པ་སོགས། །ཡིད་འོང་རྟ་མཆོག་མང་པོ་དང་། །དྲེའུ་ནག་འཕར་བ་དགུ་ཆོད་དང་། །སྲིན་པོའི་བོང་བུ་གྭ་དམར་གྱིས། །མ་ཧཱ་ཀཱ་ལའི་ཐུགས་དམ་བསྐང་། །གཡག་རྒོད་རོག་པོ་མདངས་ལྡན་དང་། །བདུད་ལུག་ནག་པོ་དཔྱིད་ཀར་དང་། །སྤུ་སྡུག་མཛེས་པའི་བྱ་ནག་དང་། །ཁྱི་ནག་སྙིང་དཀར་ལ་སོགས་པ། །དུད་འགྲོ་རྣམ་པ་སྣ་ཚོགས་དང་། །སེང་གེ་སྟག་གཟིག་དོམ་ལ་སོགས། །གཅན་གཟན་རྣམ་པ་མང་པོ་ཡིས། །མ་ཧཱ་ཀཱ་ལའི་ཐུགས་དམ་བསྐང་། །ཁྱུང་དང་ཁུ་བྱུག་ནེ་ཙོ་དང་། །རྨ་བྱ་ངང་པ་ངུར་པ་དང་། །ཤང་ཤང་ཏེའུ་ལ་སོགས་པ། །འདབ་ཆགས་སྣ་ཚོགས་དཀོར་ནོར་ནི། །མཆོད་འོས་གཟུགས་མཛེས་ཅི་མཆིས་པ། །ཡན་ལག་དབང་པོ་ཡོངས་རྫོགས་ཤིང་། །རྒྱན་རྣམས་ཀུན་གྱིས་བརྒྱན་པ་འདིས། །མ་ཧཱ་ཀཱ་ལའི་ཐུགས་དམ་བསྐང་། །རི་མོ་རབ་བཀྲ་སྟག་ལྤགས་དང་། །ཐིག་ལེ་རབ་བཀོད་གཟིག་དང་གུང་། །སྤུ་སྡུག་གྲྭ་བཟང་དོམ་དང་དྲེད། །སྤུ་ཞགས་མདོག་ལེགས་སྲམ་ལ་སོགས། །གཅན་གཟན་པགས་པ་སྣ་ཚོགས་དང་། །ཁྲབ་རྨོག་བེར་ཆེན་ཕུབ་ལ་སོགས། །གོ་ཆ་སྣ་ཚོགས་རབ་བཙན་པས། །མ་ཧཱ་ཀཱ་ལའི་ཐུགས་དམ་བསྐང་། །རྫས་དང་ཡོ་བྱད་སྣ་ཚོགས་རྣམས། །ནག་པོ་ཆེན་པོ་འཁོར་བཅས་ཀྱི། །ཕྲིན་ལས་མཆོག་ལ་མཆོད་པ་ཡིས། །ཕྲིན་ལས་དམ་ཚིག་ཉམས་ཆགས་བསྐང་། །རྣལ་འབྱོར་བདག་ཅག་འཁོར་བཅས་ལ། །དགྲ་དང་ཆོམ་རྐུན་གནོད་པ་སོགས། །ཕྲིན་ལས་བར་ཆད་ཞི་བ་དང་། །གཞན་དོན་ཆོས་བཞིན་རྒྱས་པར་མཛོད། །ཧཱུྃ་དེ་ལས་གཞན་ཡང་མཆོད་པའི་ཚོགས། །ཐུན་མོང་མ་ཡིན་མཆོད་པའི་རྫས། །བདུད་རྩིར་བྱིན་བརླབས་བདུད་རྩི་ལྔས། །མ་ཧཱ་ཀཱ་ལའི་ཐུགས་དམ་བསྐང་། །ཐབས་ཀྱི་ཡོ་བྱད་ལྕགས་ཀྱུ་ལྔ། །ཤེས་རབ་མཆོད་པ་འབྲུ་བཅུད་ཆང་། །ཡེ་ཤེས་བདུད་རྩིར་བྱིན་བརླབས་པས། །མ་ཧཱ་ཀཱ་ལའི་ཐུགས་དམ་བསྐང་། །མཚན་ལྡན་ཡེ་ཤེས་ཀ་པཱ་ལ། །དམ་རྫས་ཛམྦུ་ཏི་པ་སོགས། །ཁ་ཟས་བཟང་དགུས་རབ་བཀང་བས། །མ་ཧཱ་ཀཱ་ལའི་ཐུགས་དམ་བསྐང་། །བཟའ་དང་བཅའ་བ་ཡང་དག་ལྡན། །ཁ་དོག་དྲི་དང་རོ་ལྡན་པ། །རབ་མཛེས་རྒྱན་གྱིས་རྣམ་བརྒྱན་ནས། །སྔགས་དང་ཕྱག་རྒྱས་རྒྱ་ཆེར་སྤེལ། །རོ་བརྒྱ་ལྡན་པའི་གཏོར་མ་འདིས། །མ་ཧཱ་ཀཱ་ལའི་ཐུགས་དམ་བསྐང་། །དཔལ་ལྡན་མགོན་པོ་ཐུགས་དམ་བསྐང་། །བསྟན་སྲུང་ཆེན་པོའི་ཐུགས་དམ་བསྐང་། །ཧཱུྃ་སྤྲུལ་པའི་ཁྱུང་ཆེན་བྱ་ནག་ཚོགས། །ཅེ་སྤྱང་མི་ནག་ཁྱི་ནག་དང་། །ཁྲོ་ཆུང་ཕོ་ཉ་ཡང་སྤྲུལ་རྣམས། །མཆོད་སྤྱིན་གཏོར་མས་ཐུགས་དམ་བསྐང་། །ཡུམ་ཆེན་ཨེ་ཀ་ཛ་ཊཱི་དང་། །ལྷ་མོ་འདོད་ཁམས་དབང་ཕྱུག་མ། །མ་མོ་མཁའ་འགྲོའི་ཚོགས་བཅས་རྣམས། །མཆོད་སྦྱིན་གཏོར་མས་ཐུགས་དམ་བསྐང་། །དམ་ཅན་གནོད་སྦྱིན་ཡབ་ཡུམ་དང་། །བཀའ་སྡོད་པུ་ཏྲ་མིང་སྲིང་དང་། །རུ་འདྲེན་སྡེ་བཞི་འཁོར་བཅས་རྣམས། །མཆོད་སྦྱིན་གཏོར་མས་ཐུགས་དམ་བསྐང་། །དུར་ཁྲོད་བདག་པོ་ཕྱོགས་སྐྱོང་དང་། །ཞིང་སྐྱོང་ལྷ་སྲིན་སྡེ་བརྒྱད་དང་། །དྲེགས་པ་ཕོ་རྒྱུད་མོ་རྒྱུད་ཀུན། །མཆོད་སྦྱིན་གཏོར་མས་ཐུགས་དམ་བསྐང་། །གཏོར་མ་གསོལ་ཞིང་བཏུང་བ་དང་། །བཞེས་ཤིང་བསྣམས་པར་མཛད་ནས་ཀྱང་། །འགྲོ་ལ་ཞི་རྒྱས་སྲུང་སྐྱོབ་རྣམས། །རྡོ་རྗེ་འཛིན་པའི་བཀའ་བཞིན་མཛོད། །དཔལ་རྡོ་རྗེ་ནག་པོ་ཆེན་པོ་གུར་གྱི་མགོན་པོའི་ཐུགས་དམ་བསྐང་བའི་ཆོ་ག དམ་པ་གཅུང་གིས་མཛད་པ་ལས། ཚིག་དོན་གྱི་ཆ་མི་བདེ་བ་རྣམས་ཤཱཀྱའི་དགེ་སློང་ཀུན་དགའ་བཟང་པོས་དཔལ་ཨེ་ཝཾ་ཆོས་ལྡན་གྱི་དགོན་པར་བཅོས་ཞིང་དག་པར་བགྱིས་སོ།། །།